Σύσταση του Συμβουλίου

της 30ής Νοεμβρίου 2000

προς τα κράτη μέλη που αφορά την υποστήριξη της Ευρωπόλ στις κοινές ομάδες έρευνας που συγκροτούν τα κράτη μέλη

(2000/C 357/06)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Εκτιμώντας τα ακόλουθα:

(1) Το άρθρο 30 παράγραφος 2 στοιχείο α) της συνθήκης για την Ευρωπαϊκή Ένωση καλεί το Συμβούλιο να παρέχει την δυνατότητα στην Ευρωπόλ να διευκολύνει και να υποστηρίζει την προετοιμασία, και να ενθαρρύνει τον συντονισμό και τη διεξαγωγή ειδικών δράσεων έρευνας από τις αρμόδιες αρχές των κρατών μελών, συμπεριλαμβανομένων των επιχειρησιακών δράσεων κοινών ομάδων, οι οποίες περιλαμβάνουν εκπροσώπους της Ευρωπόλ, ως υποστήριξη.

(2) Η σύσταση 43, η οποία περιέχεται στα συμπεράσματα του Ευρωπαϊκού Συμβουλίου το οποίο συνήλθε στο Τάμπερε, στις 15 και 16 Οκτωβρίου 1999, ζητά την άμεση σύσταση κοινών ερευνητικών ομάδων όπως προβλέπεται από τη συνθήκη, για την καταπολέμηση, σε μια πρώτη φάση, του λαθρεμπορίου ναρκωτικών και της εμπορίας ανθρώπων καθώς και της τρομοκρατίας. Οι κανόνες που θα θεσπισθούν στη συνάρτηση αυτή θα πρέπει να επιτρέπουν στους αντιπροσώπους της Ευρωπόλ να συμμετέχουν, ανάλογα με τις ανάγκες, στις ομάδες αυτές παρέχοντας υπηρεσίες υποστήριξης.

(3) Κατά τη σύνοδό του στις 29 Μαΐου 2000, το Συμβούλιο εξέδωσε την πράξη για την κατάρτιση, σύμφωνα με το άρθρο 34 της συνθήκης για την Ευρωπαϊκή Ένωση, της σύμβασης για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης(1), η οποία προβλέπει τη σύσταση κοινών ομάδων έρευνας.

(4) Τα κράτη μέλη μπορούν ήδη να συστήσουν κοινές ομάδες έρευνας σε διμερή ή πολυμερή βάση.

(5) Η σύμβαση για την ίδρυση ευρωπαϊκής αστυνομικής υπηρεσίας (σύμβαση Ευρωπόλ)(2) επιτρέπει στην Ευρωπόλ να υποστηρίξει κοινές ομάδες έρευνας που έχουν συσταθεί σε διμερή ή πολυμερή βάση.

(6) Η παρούσα σύσταση αποτελεί πρώτο βήμα για την εφαρμογή της σύστασης αριθ. 43 των συμπερασμάτων του Τάμπερε,

ΣΥΝΙΣΤΑ στα κράτη μέλη, λαμβάνοντας δεόντως υπόψη την σύμβαση Ευρωπόλ και τους εκτελεστικούς κανόνες της, να χρησιμοποιούν πλήρως τις δυνατότητες υποστήριξης της Ευρωπόλ στις κοινές ομάδες έρευνας.

Η Ευρωπόλ, μέσω των εθνικών υπηρεσιών, θα υποστηρίζει τις κοινές ομάδες έρευνας σύμφωνα με τη σύμβαση Ευρωπόλ, και συγκεκριμένα σύμφωνα με τα άρθρα 3 και 4, ιδίως για τους ακόλουθους σκοπούς και σύμφωνα με τις ακόλουθες ρυθμίσεις:

- το κεκτημένο της Ευρωπόλ στον τομέα της γνώσης για τα εγκληματικά δίκτυα τίθεται στη διάθεση των κοινών ομάδων έρευνας:

η Ευρωπόλ μπορεί να θέσει στη διάθεση των μελών των κοινών ομάδων έρευνας τις γνώσεις της για τα εγκληματικά δίκτυα σύμφωνα με τη σύμβαση Ευρωπόλ η οποία της επιτρέπει να βοηθά τις έρευνες στα κράτη μέλη μέσω της διαβίβασης όλων των απαραίτητων πληροφοριών στις εθνικές υπηρεσίες και να επικουρεί τα κράτη μέλη με συμβουλές ως προς την ερευνητική μέθοδο (λαμβανομένων επίσης υπόψη των ικανοτήτων γλωσσικής εμπειρογνωμοσύνης της Ευρωπόλ),

- στήριξη του συντονισμού επιχειρήσεων των κοινών ομάδων έρευνας:

η Ευρωπόλ μπορεί να παρέχει υποστήριξη στα κράτη μέλη όσον αφορά το συγκεντρωτικό συντονισμό των επιχειρήσεων των κοινών ομάδων έρευνας σύμφωνα με τη σύμβαση Ευρωπόλ η οποία της επιτρέπει να διευκολύνει τις ανταλλαγές πληροφοριών μεταξύ κρατών μελών,

- παροχή συμβουλών στις κοινές ομάδες έρευνας για τεχνικά θέματα:

Η Ευρωπόλ μπορεί να συμβουλεύει τα κράτη μέλη σχετικά με την καταλληλότητα των τεχνικών μέσων που πρέπει να χρησιμοποιηθούν στην έρευνα λαμβανομένης υπόψη της διασυνοριακής διάστασης της έρευνας, σύμφωνα με τη σύμβαση Ευρωπόλ, η οποία επιτρέπει στην Ευρωπόλ να παρέχει συμβουλές για θέματα οργάνωσης, εξοπλισμού των υπηρεσιών και για ό,τι αφορά την τεχνική και επιστημονική αστυνομία,

- συνδρομή στην ανάλυση αξιόποινων πράξεων:

εάν υφίσταται ήδη στην Ευρωπόλ αρχείο δεδομένων προς ανάλυση όσον αφορά τα περιστατικά τα οποία εξετάζει η κοινή ομάδα έρευνας, μέλη της ομάδας μπορούν να ζητούν τη στήριξη της σχετικής ομάδας ανάλυσης με την επιφύλαξη του άρθρου 10 παράγραφος 8 της σύμβασης.

Εξάλλου, μέλη της κοινής ομάδας έρευνας μπορούν να ζητούν τη βοήθεια της Ευρωπόλ προκειμένου να λάβουν, σύμφωνα με την εν λόγω σύμβαση, εγκεκριμένη γνώμη ως προς τη σκοπιμότητα του να ανοιχτεί ή όχι ένα αρχείο δεδομένων προς ανάλυση.

Η διαβίβαση στην Ευρωπόλ δεδομένων που προέρχονται από τις εργασίες της κοινής ομάδας έρευνας πρέπει να τηρεί τους όρους του άρθρου 10 της εν λόγω σύμβασης. Αντιστρόφως (από την Ευρωπόλ προς την κοινή ομάδα έρευνας), ένα δεδομένο δεν μπορεί να εξαχθεί από ένα αρχείο δεδομένων προς ανάλυση της Ευρωπόλ παρά μόνο με σύμφωνη γνώμη της ομάδας ανάλυσης σύμφωνα με το άρθρο 10 παράγραφος 8 της εν λόγω σύμβασης.

Η κοινοποίηση στα μέλη της κοινής ομάδας έρευνας, μέσω των αρμόδιων εθνικών υπηρεσιών, δεδομένων του γενικού συστήματος πληροφοριών της Ευρωπόλ δεν απαιτεί προηγούμενη έγκριση.

Βρυξέλλες, 30 Νοεμβρίου 2000.

Για το Συμβούλιο

Ο Πρόεδρος

M. Lebranchu

(1) ΕΕ C 197 της 12.7.2000, σ. 1.

(2) ΕΕ C 316 της 27.11.1995, σ. 2.